Rivierdorp se eerste lenteblom - Events - Erongo
Tuesday, March 19th, 2019 02:05:14
Rivierdorp se eerste lenteblom
Namibië staan by die wieg van 'n nasionale kunstefees.
Dit het 'n tog van 10 jaar deur die dorp en die gemeenskap geverg op 'n kunsroete tot waar die daeraad die land se eerste volwaardige Kunstefees Donderdagaand met 'n glansdinee langs 'n tafel op die noordoewer van die groot rivier gaan wegtrek.
Vrydag en Saterdag gaan die feesdae wees.
En die plek is Omaruru.
Die groot tema van die Kunstefees, wat spruit uit die ou Kunsroete, is Konserte onder die Sterre, waar Vrydag- en Saterdagaand in die bedding van die groot rivier as die dorp se slagaar na die beroemde Joseph Clark en Corlea Botha geluister gaan word.
Oor twee dae van die kuns en die kunste gaan 'n droom ook in die gemoedere van die organiseerders speel van die koms van iets soos die Klein-Karoo se Nasionale Kunstefees op Oudtshoorn.
Nie die buurman se grootste dorp nie, maar jaarliks die mekka met sy fees.
Saterdagaand met die afsluiting gaan die internasionaal bekende Joseph Clark die wegwyser na die toekoms wees.
Hy en sy orkes kom met die musiek van Queen.
Op hul reisplan verskyn van die voorste ­teaters in Suid-Afrika en konserte onder die Europese glansligte op 'n uitgebreide toer. Maar hier tussen die grotes ook Saterdagaand se grote onder die sterre in die bedding van die Omarururivier.
Daar is vertolkings van Freddy Mercury se musiek wat hy nooit voor sy dood uitgevoer het nie.
Vrydagaand gaan Clark reeds met sy vroeë toegif kom wanneer hy saam met Corlea Botha “Barcelona” vertolk.
Op 'n onlangse TV-aanbieding was dit 'n grote in die snit van Classics is Groot.
Corlea en die gebore Amerikaner mag maar.
Die vergange Kunsroete en voortsetting daarvan met die Kunstefees het in die praktyk spitspunte vir die fees uitgewys. Op die dorp is dit die Wronsky Haus, die Central Hotel en Kashana.
Maar oral langs die weg staan dit die kleinere kunsliefhebbers vry om met hul stuiwers vir die kunsbeurs te kom.
Nog 'n brandpunt is die plaas Zanja, 5 km buite die dorp, met Saterdag se nou ­bekende boeremark 'n hoogtepunt.
Net groter en beter omdat die geleentheid dit verg.
Op die gebied van teater gaan die Barthsaal sy ereplek inneem.
Vrydag is daar die eenmanstuk deur Altus Theart, die TV-sepie se Getroud met Rugby se Fafa, in sy optrede van Dis hoe 'n man se kop werk, en die Saterdagmiddag is Namibië se eie Aldo Behrens daar met More Variations on a Blue Bench.
Op die dorp is daar ook geskenkies vir die nuweling. Op die plaveisel van die middelman in die hoofstraat staan vanjaar 54 vaderlandswilge met nuwe welf waar alles opgeknap en mooigemaak is.
Namens die organiseerders sê Spannie Spannenberg en Tinkie Cornelissen almal met 'n liefde vir die kuns en die kunste moet kom.
“Kom neem ons dorp op horings.”